SET ปิดเช้าพุ่งกว่า 12 จุดขานรับปัจจัยบวกรอบด้าน บ่ายระวังแรงขาย!
SET ปิดเช้าบวก 12.33 จุด หรือ 0.81% มาที่ 1,537.91 จุด มูลค่าซื้อขายที่ 21,663.48 ล้านบาท บ่ายคาดตลาดน่าประคองตัวได้ จากแรงซื้อของทริกเกอร์ฟันด์ และนักลงทุนรายสถาบันที่ซื้อมากขึ้นวานนี้ แต่ก็ต้องระวังแรงขายทำกำไรเมื่อดัชนีเข้าใกล้บริเวณ 1,550 จุด
2 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (2 เม.ย.) บวก 12.33 จุด หรือ 0.81% มาที่ 1,537.91 จุด สูงสุดที่ 1,539.65 จุด ต่ำสุดที่ 1,525.30 จุด มูลค่าซื้อขายที่ 21,663.48 ล้านบาท
นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต เปิดเผยถึงตลาดหุ้นไทยเช้านี้ปรับตัวขึ้นหลังจากที่ปรับตัวลงไปค่อนข้างมากในช่วงก่อนหน้านี้ โดยมองว่าตลาดได้แรงหนุนจากการยกเลิกกฎอัยการศึก และทางญี่ปุ่นได้ยืดเวลาให้อีก 2 เดือนในการที่สามารถนำ CharterFlight บินเข้าญี่ปุ่นได้ ซึ่งทำให้หุ้นที่เกี่ยวข้องมีการดีดกลับขึ้นมา อีกทั้งดัชนียังได้รับแรงหนุนจากหุ้นกลุ่มพลังงานหลังจากที่ราคาน้ำได้มีการปรับตัวขึ้น
นอกจากนี้ เมื่อดัชนีทะลุแนวค่าเฉลี่ย 200 วันที่ 1,530 จุดขึ้นไปได้จึงทำให้มี Follow Buy ตามมา แต่วอลุ่มเทรดของตลาดโดยรวมถือว่ายังถือว่าไม่มากนัก
ด้านตลาดหุ้นอื่นในภูมิภาคส่วนใหญ่อยู่ในแดนบวก โดยคาดว่าส่วนหนึ่งเป็นผลจากที่สำนักงานสารสนเทศด้านการพลังงานของรัฐบาลสหรัฐ (EIA) ได้เปิดเผยว่า ปริมาณการผลิตน้ำมันดิบรายสัปดาห์ของสหรัฐปรับตัวลดลงเป็นครั้งแรกนับตั้งแต่เดือนม.ค.ปีนี้
แนวโน้มการลงทุนบ่ายนี้ คาดว่าตลาดน่าจะประคองตัวได้ จากแรงซื้อของทริกเกอร์ฟันด์ที่เริ่มเข้ามาบ้าง และนักลงทุนรายสถาบันที่ซื้อมากขึ้นวานนี้ ซึ่งน่าจะช่วยให้ตลาดสามารถยืนเหนือ 1,530 จุดได้ แต่ก็ต้องระวังแรงขายทำกำไรเมื่อดัชนีเข้าใกล้บริเวณ 1,550 จุด